"Po spustení nášho ekodvoru sa postupne snažíme obyvateľov obce viesť k tomu, aby sa naučili komunálny odpad triediť. Po uzavretí skládky v Gabčíkove komunálny odpad vozíme do Dolného Baru, čo je oveľa drahšie. Práve preto je potrebné, aby naši obyvatelia tento odpad vytriedili, aby sa s ním čo najmenej muselo jazdiť na centrálnu skládku. Práve preto sme sa rozhodli vymeniť staré a menšie kontajnery na sklo za nové, väčšie. V obci sme ich rozmiestnili až štrnásť. Počítame s tým, že ľudia si potrebu separácie odpadu uvedomia a začnú s jeho triedením už v domácnostiach," povedal starosta Štefan Vida.
Začali taktiež so zberom polyetylénových fliaš. Za mesiac september ich zozbierali až 720 kilogramov, kým v auguste to bolo len niečo nad 400 kilogramov. "I z tohto je vidieť, že naši obyvatelia si postupne zvykajú na tento systém práce s komunálnym odpadom. Taktiež raz mesačne organizujeme zber nebezpečných odpadov, ako sú akumulátory, elektrospotrebiče a použitá fólia," dodáva starosta obce Štefan Vida.